Smernica č. 26/2013
ktorou sa určujú kritériá odmeňovania riaditeľov priamo riadených organizácií Ministerstva školstva, vedy, výskumu a športu Slovenskej republiky zabezpečujúcich realizáciu projektov 
zo štrukturálnych fondov

 Gestorský útvar: osobný úrad, tel.: 02/59374242 	č. CD 2013-6590/16960:1-14

Minister školstva, vedy, výskumu a športu Slovenskej republiky podľa čl. 11 písm. e) Organizačného poriadku Ministerstva školstva, vedy, výskumu a športu Slovenskej republiky vydáva túto smernicu.
Čl. 1	
Úvodné ustanovenie
      Touto smernicou sa určujú kritériá odmeňovania riaditeľov priamo riadených organizácií Ministerstva školstva, vedy, výskumu a športu Slovenskej republiky (ďalej len „ministerstvo“) zabezpečujúcich realizáciu projektov zo štrukturálnych fondov v nadväznosti na stanovené štvrťročné čerpanie finančných prostriedkov z príslušného projektu. 
Čl. 2	
(1)	Z dôvodu zabezpečenia čerpania finančných prostriedkov z Operačného programu Vzdelávanie v priamo riadených organizáciách ministerstva, po prerokovaní s riaditeľmi priamo riadených organizácií, sa bude štvrťročne stanovovať plán čerpania finančných prostriedkov určených na jednotlivé národné projekty pre jednotlivé priamo riadené organizácie ministerstva.  
(2)	Pri plnení stanoveného štvrťročného čerpania môže byť príslušnému riaditeľovi priamo riadenej organizácie na návrh generálneho riaditeľa sekcie štrukturálnych fondov poskytnutá  odmena až do výšky 1 000,-€ štvrťročne za čerpanie v jednom projekte najmä v závislosti od plnenia stanoveného čerpania finančných prostriedkov určených príslušnej organizácii na národné projekty za príslušný kalendárny štvrťrok.
(3)	V mesiaci, v ktorom priamo riadená organizácia nesplnila stanovený štvrťročný plán môže byť riaditeľovi priamo riadenej organizácie krátený osobný príplatok až do výšky 30% zo stanoveného osobného príplatku. U riaditeľa priamo riadenej organizácie, ktorý má určený osobný plat v mesiaci, v ktorom organizácia nesplnila stanovený štvrťročný plán, môže byť tomuto riaditeľovi skrátený osobný plat o 15% zo stanoveného osobného platu. 
(4)	Realizáciu uvedených návrhov bude zabezpečovať osobný úrad. Generálny riaditeľ sekcie štrukturálnych fondov predloží osobnému úradu návrh na úpravu osobných príplatkov, prípadne osobných platov a návrh na priznanie odmien v termíne do piateho dňa kalendárneho mesiaca nasledujúceho po ukončení príslušného štvrťroku. Osobný úrad predloží všetky spracované návrhy na schválenie ministrovi. 
Čl. 3	
Prechodné ustanovenia
Návrhy za prvý štvrťrok roku 2013 predloží generálny riaditeľ sekcie štrukturálnych fondov osobnému úradu do 20. apríla 2013. Osobný úrad predloží spracované návrhy ministrovi na schválenie do 25. apríla 2013.
Čl. 4	
Účinnosť
Táto smernica nadobúda účinnosť 15. apríla 2013.

minister

Obsah
Smernica č. 26/2013 ktorou sa určujú kritériá odmeňovania riaditeľov priamo riadených organizácií Ministerstva školstva, vedy, výskumu a športu Slovenskej republiky zabezpečujúcich realizáciu projektov  zo štrukturálnych fondov
Čl. 1	Úvodné ustanovenie
Čl. 2
Čl. 3	Prechodné ustanovenia
Čl. 4	Účinnosť
Obsah